荔園動物園

荔園動物園係喺荔園遊樂場隔籬，面積約10萬平方呎嘅動物園。佢喺1951年開業，係當時香港第一間私營動物園。佢同香港動植物公園、香港海洋公園成為當時香港3個主要嘅動物園。

養過啲乜 
曾經養過好多唔同種類嘅野生動物，分別有熊狸、箭豬，馬騮、山羊、梅花鹿、袋鼠(1961年)﹑老虎、棕熊、揚子鱷、水鳥、獅子、黑豹、禿鷲、孔雀、美洲獅、後期運嚟嘅雙峰駱駝同埋長頸鹿。

鎮園之寶 

最令人難忘嘅，莫過於鎮園之寶：大象天奴，佢喺1958年跟沈常福馬戲團由緬甸來港表演，之後再運到荔園長住。於1989年2月3號因為患急性肺炎而被人道毀滅。呢點已成為1950年代至1970年代香港人嘅重要嘅集體回憶之一。

園內發生過嘅事 
另外，動物園過往亦有多個大型展覽，包括1963年嘅「金獅猴」(但報章可能寫錯，有可能係「金獅狨」)，最大嘅灣鱷、西伯利亞虎同埋來自泰國嘅兩頭大象。荔園動物園亦曾發生過動物逃脫事件，先後有走甩老虎同埋美洲獅。

結業 

由於喺1977年起受到海洋公園競爭，令入場人數下跌。荔園動物園首先喺1993年7月31日閂門大吉，其後超過100隻動物送咗去深圳市野生動物園，一些較老嘅動物就被人道毀滅。至此香港市民再無機會喺香港見到老虎獅子大象啦。

2004年，曾經有人建議響大嶼山起一個更大型嘅動物園，但最後因種種問題擱置。

資料來源 
 吳昊，張建浩，《香港老花鏡：生活舊貌》，皇冠出版社，ISBN 962-451-423-2
《我這一輩子》
 鄭心墀，《趣談今昔香港》萬里機構．萬里書店，ISBN 962-14-1750-3
 梁廣福，《歲月無聲消逝——香港世紀末照相簿》，明窗出版社有限公司，ISBN 962-973-303-X
 《眾樂與獨樂—香港大眾娛樂的轉變》，康文署出版，ISBN 962-7213-60-8
[荔園 (1949年 - 1997年3月31日) http://www.youtube.com/watch?v=mLvVmy1apjg]

香港動物園
集體回憶

en:Lai Chi Kok Zoo